
ŠILUTĖS RAJONO SAVIVALDYBĖS INDIVIDUALIŲ BUITINIŲ NUOTEKŲ VALYMO ĮRENGINIŲ ĮSIGIJIMO DALINIO KOMPENSAVIMO TVARKOS APRAŠAS

I SKYRIUS
BENDROSIOS NUOSTATOS

1.	Šilutės rajono savivaldybės individualių buitinių nuotekų valymo įrenginių (toliau – Įrenginiai) įsigijimo dalinio kompensavimo tvarkos aprašas (toliau – Aprašas) reglamentuoja gyventojų paraiškų teikimo, vertinimo ir lėšų skyrimo dalinio kompensavimo tvarką Šilutės rajono savivaldybėje. Dalinė kompensacija skiriama tik įrenginiams įsigyti (darbai nefinansuojami).
2.	Įrenginiai turi atitikti Nuotekų tvarkymo reglamento, patvirtinto Lietuvos Respublikos aplinkos ministro 2006 m. gegužės 17 d. įsakymu Nr. D1-236 „Dėl Nuotekų tvarkymo reglamento patvirtinimo“ (toliau – Reglamentas), reikalavimus.
3.	Įrenginių įsigijimas iš dalies kompensuojamas Šilutės rajono savivaldybės biudžeto lėšomis.
4.	Aprašas taikomas tik buityje susidarančių nuotekų valymo įrenginiams įrengti. 
5. Įrenginių įsigijimo ir įrengimo daliniam kompensavimui gauti paraiškas (toliau – Paraiškos) gali teikti vienbučių ir dvibučių, daugiabučių gyvenamųjų namų gyventojai (toliau – Pareiškėjai), įsirengę bendruosius namo (prie bendro Įrenginio turi būti prisijungę visi namo gyventojai) Įrenginius ir savo gyvenamąją vietą deklaravę Šilutės rajono savivaldybėje, įrenginius įrengę Šilutės rajono savivaldybės teritorijoje, atlikę įrenginių įrengimo darbus ir visiškai užbaigę juos Lietuvos Respublikos teisės aktų nustatyta tvarka. 
6. Įrenginių įsigijimo ir įrengimo išlaidos gali būti pripažintos tinkamomis kompensuoti tų Pareiškėjų, kurių gyvenamoji teritorija nepatenka į Šilutės rajono vandens tiekimo ir nuotekų tvarkymo infrastruktūros plėtros specialiojo koregavimo planus ir kurie neturi techninės galimybės prisijungti prie centralizuotų nuotekų tinklų.

II SKYRIUS
PARAIŠKŲ TEIKIMAS, VERTINIMAS, LĖŠŲ SKYRIMO IR ATSISKAITYMO UŽ JŲ PANAUDOJIMĄ TVARKA

7. Paraiškas pareiškėjai gali teikti iki einamųjų metų lapkričio 1 dienos Šilutės rajono savivaldybės administracijai tiesiogiai (Viename langelyje) arba paštu. Šilutės rajono savivaldybės administracija savivaldybės interneto svetainėje www.silute.lt kasmet ne vėliau kaip iki rugsėjo 1 d. paskelbia kvietimą teikti paraiškas dėl buitinių nuotekų valymo įrenginių įsigijimo ir įrengimo dalinio kompensavimo. Paraiškos teikiamos tik dėl po sprendimo įsigaliojimo dienos įrengtų buitinių nuotekų valymo įrenginių. Kvietimas papildomai gali būti skelbiamas rajono laikraštyje, seniūnijose.
8.	Paraiškas pareiškėjai gali teikti iki einamųjų metų lapkričio 1 d. Šilutės rajono savivaldybės administracijai tiesiogiai, paštu adresu: Dariaus ir Girėno 1, Šilutė arba el. paštu administracija@silute.lt (paraiškos forma pridedama). 
9. Su paraiška pateikiami dokumentai: 
9.1. Nekilnojamojo turto registro centrinio duomenų banko išrašas (ne senesnis kaip 1 mėnesio) apie nuosavybės teise įregistruotą pastatą ir žemės sklypą, kuriame įrengti įrenginiai;
9.2. jeigu žemės sklypas priklauso ne vienam savininkui, kito (-ų) savininko (-ų) rašytinis sutikimas (-ai), kad neprieštarauja Įrenginių įrengimui; 
9.3. Nacionalinės žemės tarnybos prie Aplinkos ministerijos teritorinio padalinio rašytinis sutikimas dėl numatytų darbų atlikimo (taikoma, kai darbai vykdomi valstybinėje žemėje);
9.4. Pareiškėjo gyvenamosios vietos deklaracija;
9.5. Įrenginių pirkimo išlaidas pagrindžiantys dokumentai (sąskaita faktūra, PVM sąskaita faktūra, mokėjimo nurodymas, banko sąskaitos išrašas ar kitas apmokėjimą įrodantis dokumentas, atliktų darbų aktas (jei taikoma) ir kt.);
9.6. Įrenginio eksploatacinių savybių deklaracija (sertifikatas). Buitinių nuotekų valymo įrenginių išvalomos ir į gamtinę aplinką išleidžiamos buitinės nuotekos negali viršyti Reglamente nurodytų užterštumo reikšmių;
9.7. Statybą leidžiančio dokumento kopija, jei toks dokumentas yra privalomas. Atvejai, kada buitinių nuotekų valymo įrenginių įrengimui privalomas statybą leidžiantis dokumentas, nurodyti Statybos techniniame reglamente STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, patvirtintame Lietuvos Respublikos aplinkos ministro 2016 m. gruodžio 12 d. įsakymu Nr. D1-878 „Dėl Statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ patvirtinimo“;
9.8. Įrenginio tiekėjo (gamintojo) ar statybos darbus atlikusio rangovo pasirašyto sumontuotų nuotekų valymo įrenginių (toliau – NVĮ) paleidimo–derinimo darbų akto kopija; 
9.9. Uždarosios akcinės bendrovės „Šilutės vandenys“ (toliau – Bendrovė) išduota pažyma dėl Pareiškėjo techninių galimybių prisijungti prie centralizuotų nuotekų surinkimo tinklų (esamų ar planuojamų nutiesti per artimiausius 3 metus);
9.10. Sutartis su NVĮ gamintoju ar kitu asmeniu dėl NVĮ eksploatacijos arba įrenginio savininko įsipareigojimas užtikrinti NVĮ eksploataciją pagal gamintojo pateiktą instrukciją ir valytų nuotekų laboratorinę kontrolę; 
9.11. Dalinio kompensavimo prioritetus, nurodytus Aprašo 13 punkte, įrodantys dokumentai.
10. Pareiškėjas atsako už pateiktų duomenų ir dokumentų teisingumą.
11. Pasibaigus paraiškų priėmimo terminui, Paraiškas vertina Šilutės rajono savivaldybės administracijos direktoriaus įsakymu sudaryta komisija (toliau – Komisija).
12. Pareiškėjų, kurie turi arba turėjo technines galimybes prisijungti prie centralizuotų nuotekų surinkimo tinklų (esamų ar planuojamų nutiesti per artimiausius 3 metus), paraiškos atmetamos. 
13.	Vertinant paraiškas, prioritetas skiriamas šioms asmenų grupėms:
13.1. daugiavaikėms šeimoms (kaip jos apibrėžtos LR šeimos kortelės įstatymo 2 str.);
13.2. socialinę pašalpą gaunantiems asmenims;
13.3. jei būste gyvenamąją vietą deklaruoja neįgalus asmuo;
13.4. asmenims, įrašytiems į rezervinį sąrašą kompensacijai gauti.
            14. Paraiškos nevertinamos:
            14.1. Pareiškėjų, kurie turi arba turės technines galimybes prisijungti prie centralizuotų nuotekų surinkimo tinklų (esamų ar planuojamų nutiesti per artimiausius 3 metus). Vertinama pagal UAB „Šilutės vandenys“ pateiktą informaciją;
            14.2. jei pastatai nėra prijungti prie geriamojo vandens tiekimo infrastruktūros vietovėse, kuriose yra geriamojo vandens tiekimo infrastruktūra;
            14.3. Įrenginiai įrengti Šilutės rajono savivaldybės sodų teritorijose.
15. Visus nustatytus reikalavimus atitinkančios paraiškos yra įtraukiamos į paraiškų eilę daliniam kompensavimui gauti. Jeigu pagal Aprašo 12 punkte nurodytus prioritetus atrinktų pareiškėjų bendra prašoma suma viršija skirtą kompensavimą, eiliškumas nustatomas pagal paraiškos registravimo datą Šilutės rajono savivaldybės administracijoje. Paraiškos, kurioms nepakanka numatytų skirti lėšų einamaisiais metais, įrašomos į rezervinį sąrašą ir perkeliamos į ateinančius metus.
16.  Komisija, įvertinusi paraiškas ir sudariusi eilę, atlieka patikrą įrenginių įrengimo vietoje ir teikia siūlymą Šilutės rajono savivaldybės administracijos direktoriui dėl įrenginių įrengimo išlaidų dalinio kompensavimo skyrimo.
17. Atsižvelgiant į komisijos pateiktą siūlymą, dalinis kompensavimas skiriamas Šilutės rajono savivaldybės administracijos direktoriaus įsakymu. 
18. Apie numatytą skirti (neskirti) dalinį kompensavimą pareiškėjai informuojami per 10 darbo dienų nuo Šilutės rajono savivaldybės administracijos direktoriaus įsakymo pasirašymo.
19. Skiriamas dalinis kompensavimas Pareiškėjams, įsirengusiems buitinių nuotekų valymo Įrenginius: 
19.1. vienbučių ir dvibučių namų savininkams, įsirengusiems bendrus Įrenginius, kompensuojama ne daugiau kaip 1000 (vienas tūkstantis) Eur;
19.2. daugiabučių namų butų savininkams, įsirengusiems bendruosius daugiabučio namo Įrenginius, kompensuojama ne daugiau kaip 500 Eur (penki šimtai) Eur vienam butui.
20. Pareiškėjas, neteisingai pateikęs dokumentus ir nepagrįstai gavęs lėšas, privalo jas grąžinti į Šilutės rajono savivaldybės biudžetą.

III SKYRIUS
BAIGIAMOSIOS NUOSTATOS

21. Kilę ginčai sprendžiami Lietuvos Respublikos teisės aktų nustatyta tvarka.
22. Aprašas gali būti keičiamas ar pripažįstamas netekusiu galios Šilutės rajono savivaldybės tarybos sprendimu.
__________






